เงินบาทยังแข็งค่าจากช่วงเช้า ขณะตลาดรอดูตัวเลขศก.สหรัฐคืนนี้
ค่าเงินบาทปิดตลาดเย็นนี้ (3 มิ.ย.) อยู่ที่ระดับ 33.68/70 บาท/ดอลลาร์ แข็งค่าจากช่วงเช้าเปิดตลาดที่ระดับ 33.71/73 บาท/ดอลลาร์
3 มิ.ย. 2558

นักบริหารเงิน เปิดเผยว่า ค่าเงินบาทปิดตลาดเย็นนี้ (3 มิ.ย.) อยู่ที่ระดับ 33.68/70 บาท/ดอลลาร์ แข็งค่าจากช่วงเช้าเปิดตลาดที่ระดับ 33.71/73 บาท/ดอลลาร์
วันนี้เงินบาทในช่วงเช้าค่อนข้างทรงตัว และมาเริ่มแข็งค่าขึ้นในช่วงก่อนเที่ยง ซึ่งเป็นไปตามผลจากตัวเลขเศรษฐกิจสหรัฐฯ ที่ออกมาไม่ค่อยดี คือ ยอดสั่งซื้อภาคโรงงานเดือนเม.ย.ที่หดตัว 0.4% จากเดือนก่อนหน้า ทำให้มีแรงขายดอลลาร์สหรัฐ เงินบาทจึงปรับตัวแข็งค่าขึ้น
“ตัวเลข factory order ของสหรัฐ ออกมาไม่ค่อยดี จึงมีแรงขายดอลลาร์ออกมา บาทเลยแข็งค่าขึ้น” นักบริหารเงินกล่าว ขณะที่คาดว่าพรุ่งนี้เงินบาทจะเคลื่อนไหวอยู่ในกรอบ 33.60-33.80 บาท/ดอลลาร์
โดยแนะนำให้ติดตามการประกาศตัวเลขเศรษฐกิจสำคัญของสหรัฐในคืนนี้ เช่น ข้อมูลการค้าระหว่างประเทศเดือนเม.ย., การจ้างงานเดือนพ.ค., ดัชนีผู้จัดการฝ่ายจัดซื้อ (PMI) ภาคบริการเดือนพ.ค. เป็นต้น
 
ที่มา: สำนักข่าวอินโฟเควสท์